*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 12ης Οκτωβρίου 1988

για την έγκριση Ολοκληρωμένου Μεσογειακού Προγράμματος για την περιφέρεια Puglia

(Το κείμενο στην ιταλική γλώσσα είναι το μόνο αυθεντικό)

(88/537/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2088/85 του Συμβουλίου της 23ης Ιουλίου 1985 για τα Ολοκληρωμένα Μεσογειακά Προγράμματα (1), και ιδίως το άρθρο 7,

Εκτιμώντας:

ότι η Ιταλία υπέβαλε στην Επιτροπή ένα Ολοκληρωμένο Μεσογειακό Πρόγραμμα για την περιφέρεια Puglia που στο εξής καλείται ΟΜΠ Puglia·

ότι, σύμφωνα με το άρθρο 7 του κανονισμού (ΕΟΚ) αριθ. 2088/85, το ΟΜΠ Puglia υποβλήθηκε από την Επιτροπή, σε τροποποιημένη μορφή, στη συμβουλευτική επιτροπή των Ολοκληρωμένων Μεσογειακών Προγραμμάτων, η οποία έδωσε σχετική απάντηση·

ότι το ΟΜΠ Puglia, συμπεριλαμβανομένου και του χρηματοδοτικού του σχεδίου, μπορεί, ως εκ τούτου, να εγκριθεί από την Επιτροπή ·

ότι το ΟΜΠ Puglia αφορά την περίοδο από την 1η Ιανουαρίου 1988 έως τις 31 Δεκεμβρίου 1992·

ότι το ΟΜΠ Puglia περιλαμβάνει μέτρα που αποτελούν ένα ειδικό πρόγραμμα δράσης το οποίο είναι επιλέξιμο για ενίσχυση από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Προσανατολισμού, με βάση το άρθρο 12 παράγραφος 1 δεύτερο εδάφιο του κανονισμού (ΕΟΚ) αριθ. 2088/85·

ότι, για να εξασφαλισθεί η αποτελεσματικότητά του, το ΟΜΠ Puglia θα πραγματοποιηθεί σε διαδοχικά στάδια και θα αποτελέσει αντικείμενο περαιτέρω αποφάσεων, όταν θα πληρούνται οι όροι για τη χορήγηση συνεισφοράς από την Κοινότητα·

ότι οι δαπάνες για τα μέτρα που αποτελούν το ΟΜΠ Puglia υπολογίζονται σε 222 883 000 ECU·

ότι οι συνεισφορές της Κοινότητας από το ειδικό κονδύλιο του προϋπολογισμού που αναφέρεται στο άρθρο 11 παράγραφος 2 του κανονισμού (ΕΟΚ) αριθ. 2088/85 υπολογίζονται σε 20 456 000 ECU,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το ΟΜΠ Puglia με τη μορφή που υποβλήθηκε στην Επιτροπή στις 18 Δεκεμβρίου 1986, όπως τροποποιήθηκε μετά την εξέταση από την επιτροπή των ΟΜΠ. Οι υπολογιζόμενες συνολικές δαπάνες καθώς και η συνεισφορά από κάθε πόρο του προϋπολογισμού της Κοινότητας εμφαίνονται στο χρηματοδοτικό σχέδιο του ΟΜΠ Puglia.

Η Επιτροπή χορηγεί τις κοινοτικές συνεισφορές που καθορίζονται στο χρηματοδοτικό σχέδιο του ΟΜΠ Puglia, υπό τον όρο ότι οι παρεμβάσεις πραγματοποιούνται σύμφωνα με το ΟΜΠ Puglia παραμένοντας εντός των ορίων των υπολογιζόμενων συνολικών δαπανών και εφόσον τηρούνται οι κανόνες και η διαδικασία που ισχύει για κάθε κοινοτική πηγή χρηματοδότησης.

Άρθρο 2

Η συνεισφορά από το ειδικό κονδύλιο του προϋπολογισμού που αναφέρεται στο άρθρο 11 παράγραφος 2 του κανονισμού (ΕΟΚ) αριθ. 2088/85 δεν θα υπερβαίνει τα 20 456 000 ECU σε σχέση με τις δαπάνες που θα πραγματοποιηθούν κατά την περίοδο από την 1η Ιανουαρίου 1988 έως τις 31 Δεκεμβρίου 1992 για τη χρηματοδότηση των μέτρων στα πλαίσια του ΟΜΠ Puglia οι οποίες υπολογίζονται σε 222 883 000 ECU.

Άρθρο 3

Σύμφωνα με το άρθρο 15 παράγραφος 2 του κανονισμού (ΕΟΚ) αριθ. 2088/85, μια πρώτη δόση από το ειδικό κονδύλιο του προϋπολογισμού που αναφέρεται στο άρθρο 11 παράγραφος 2 του ιδίου κανονισμού και που ανέρχεται σε 1 279 000 ECU εγκρίνεται σύμφωνα με το χρηματοδοτικό σχέδιο του ΟΜΠ Puglia.

Άρθρο 4

Η παρούσα απόφαση απευθύνεται στην Ιταλική Δημοκρατία.

Βρυξέλλες, 12 Οκτωβρίου 1988.

Για την Επιτροπή

Γρηγόρης ΒΑΡΦΗΣ

Μέλος της Επιτροπής

(1) ΕΕ αριθ. L 197 της 27. 7. 1985, σ. 1.